钦定古今图书集成/明伦汇编/官常典/第121卷 > 孔揔
## 钦定古今图书集成/明伦汇编/官常典/第121卷 > 孔揔

按《金史孔璠传》：“‘璠子拯，拯弟揔，字元会。大定二十年，
召揔至京师，欲与之官。尚书省奏揔主先圣祀事，若
加任使，守奉有阙’。上曰：‘然’。乃授曲阜县令。明昌元年
卒。子元措袭封，加文林郎。”

按《阙里志》：揔字元会，大定三年，袭封衍圣公，管勾祀
事。二十一年，世宗召赴阙下，欲留任用，力辞，请专祀
事，特授曲阜县令。少颖悟，通《左氏春秋》。其袭封也，严
洁祭祀，敦睦亲族。尝言曰：“生为圣人子孙，而谬当嗣
职，坐观隘陋，宁不愧于心乎？”乃亲率佃户之东蒙山
采伐材木，增广林庙及尼丘防山殿宇廊庑五十馀
楹。终奉直大夫，卒，年五十三。赠光禄大夫，葬祖墓西
南。初，揔四十，得子多不育，夜梦异人衣冠伟然，告曰：
“今此非尔子，后丑年庚月丁日所生，则真尔子矣，当
名元措。”后果如其言。生子二：元措、元綋。